Diari Oficial de la Generalitat Valenciana


Sumari del DOGV 3368, del 09-11-1998 (1998/902626)

RESOLUCIO de 17 de juliol de 1998, del director general d'Interior, de la Conselleria de Presidència, per la qual s'acorda la inscripció de l'adaptació dels Estatuts del Col·legi Oficial d'Agents Comercials d'Alacant.
-------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/1998/07/17/(1)/dof/vci/html**

### Dades del document

Número de DOGV
:   3368

Data del DOGV
:   09-11-1998

Secció del DOGV
:   I. DISPOSICIONS GENERALS

Número del document
:   1998/902626


Data del document
:   17-07-1998

Organisme emissor


Tipus de document
:   Resolució

Descriptors 

:   * Alacant
    * professió comercial
    * reglament intern
    * legislació
    * col·legi professional

RESOLUCIO de 17 de juliol de 1998, del director general d'Interior, de la Conselleria de Presidència, per la qual s'acorda la inscripció de l'adaptació dels Estatuts del Col·legi Oficial d'Agents Comercials d'Alacant. [1998/Q8881]   
Vist l'expedient d'adaptació estatutària instruït a instància del senyor Enrique Rigo Medrano com a degà del Col·legi Oficial d'Agents Comercials d'Alacant, inscrit amb el número 19 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què sol·licita la inscripció i registre de l'adaptació dels seus estatuts a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, d'acord amb els següents:   
Fets  
Primer  
Que el senyor Enrique Rigo Medrano, com a degà del Col·legi Oficial d'Agents Comercials d'Alacant, va presentar el 3 d'abril de 1998 els estatuts (modificats) de dit Col·legi per al control de legalitat per part de la Generalitat Valenciana, de conformitat amb allò que ha preceptuat l'article 11 de la Llei 6/1997, de 4 de desembre, de la Generalitat Valenciana, de Consells i Col·legis Professionals.  
Segon  
Que van ser revisats dits estatuts pel Servei d'Entitats Jurídiques, i es va sol·licitar informe a la Conselleria d'Ocupació, Indústria i Comerç, per ser la competent pel que fa als continguts propis de la professió d'agent comercial, en compliment del que es disposa en l'article 6.2 de la mencionada llei; informe favorable (condicionat a la rectificació d'un paràgraf d'un article dels seus estatuts) que és evacuat pel secretari general de dita Conselleria el 18 de juny de 1998; es va requerir el degà del Col·legi el 9 de juny perquè es rectificara el mencionat paràgraf i s'aportara determinada documentació necessària per a la continuació de l'expedient, rectificació i documentació correctes que s'han rebut el 2 de juliol.  
Tercer  
Que segons certificat de data 31 de març de 1998, del senyor Manuel Martínez Ayela, secretari del Col·legi d'Oficial d'Agents Comercials d'Alacant, la Junta General Extraordinària, en la reunió realitzada el 27 de març de 1998, va acordar l'aprovació dels Estatuts del Col·legi d'Agents Comercials d'Alacant per a la seua adaptació a la Llei 6/1997, de 4 de desembre, de la Generalitat Valenciana, de Consells i Col·legis Professionals.  
Quart  
El text annex dels preceptes, objecte d'adaptació estatutària, queda incorporat íntegrament a la present resolució, i es dóna ací per reproduït.  
Fonaments de dret  
Primer  
Que els estatuts contenen totes les determinacions exigides en l'article 10 de la Llei 6/1997, de 4 de desembre, de Consells i Col·legis Professionals.  
Segon  
Que han sigut aprovats amb els requisits i formalitats establides en dit article i en els mateixos estatuts del Col·legi.  
Tercer  
Que s'ha donat compliment a allò que s'ha establit en la disposició transitòria primera del mencionat cos legal que estableix que «Els col·legis professionals actualment existents a la Comunitat Valenciana adaptaran els seus estatuts i reglaments de règim interior, si això és necessari, a la present Llei, en el termini d'un any comptat des de l'entrada en vigor».  
Quart  
L'expedient ha sigut tramitat per la Direcció General d'Interior de la Conselleria de Presidència, que és competent perquè així ho disposa l'article 6.1 de la Llei 6/1997, de 4 de desembre, a través del Servei d'Entitats Jurídiques, en virtut de les atribucions que té conferides pels decrets 4/1997 i 30/1997, de 26 de febrer, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Presidència, respectivament, tot això, en relació amb el Decret 123/1986, de 20 d'octubre, del Consell de la Generalitat Valenciana, pel qual es crea el Registre de Col·legis Professionals i de Consells Valencians de Col·legis Professionals de la Comunitat Valenciana, i l'article 10 de l'Ordre de 23 de maig de 1996, en la redacció donada a aquesta ordre per l'Ordre de 25 de novembre de 1996, pel que fa a l'estructura administrativa a nivell de servei.   
Vistos: l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les modificacions posteriors, en els seus preceptes bàsics; i altres disposicions complementàries resolc:  
Inscriure l'adaptació dels Estatuts del Col·legi Oficial d'Agents Comercials d'Alacant.  
València, 17 de juliol de 1998.- El director General d'Interior: José Luis Villanueva Muñoz.  
Estatuts per al Règim i Govern   
del Col·legi Oficial d'Agents Comercials d'Alacant  
PREAMBUL  
L'Estatut d'Autonomia de la Comunitat Valenciana, en l'article 31, apartat 22, confereix a la Generalitat la competència exclusiva en matèria de col·legis professionals i exercici de les professions titulades, sense perjudici del que disposen els articles 36 i 139 de la Constitució. El primer d'aquests exigeix que la regulació dels col·legis professionals i de l'exercici de les professions titulades siga fet mitjançant llei, i imposa que l'estructura interna i el funcionament dels col·legis siguen democràtics.  
En el desenvolupament del procés d'assumpció plena de les competències que corresponen a la Comunitat Valenciana en matèria de col·legis professionals, s'ha promulgat per les Corts Valencianes, la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana (publicada en el DOGV de 9 de desembre de 1997); la disposició transitòria primera de la qual disposa que els col·legis professionals actualment existents en la Comunitat Valenciana adaptaran els seus estatuts i reglaments de règim interior, quan calga, a la susdita llei en el termini d'un any a comptar des de l'entrada en vigor.  
En compliment del mandat disposat en la nova llei, s'ha elaborat un nou estatut que abaste més àmpliament aspectes que afecten la col·legiació i que, d'alguna manera, havien quedat desfasats, en substitució del vigent fins ara.  
El Col·legi Oficial d'Agents Comercials d'Alacant està inscrit en el Registre de Col·legis Professionals i de Consells Valencians de Col·legis Professionals amb el número 19 de la Secció Primera, radicat a l'esmentada ciutat, i manté la seua jurisdicció territorial en tot l'àmbit de la província, llevat del municipi d'Alcoi.  
Títol I  
Disposicions generals  
Capítol únic  
Del Col·legi d'Agents Comercials com a corporació  
Article 1. Denominació  
El Col·legi Oficial Professional d'Agents Comercials d'Alacant és continuador, amb l'actual denominació, del Col·legi Oficial d'Agents Comercials, creat per Reial Decret de 8 de gener de 1926, del Ministeri de Treball, Comerç i Indústria, amb les reformes posteriors i conserva l'actual patrimoni.  
Article 2. Personalitat  
El Col·legi Oficial Professional d'Agents Comercials d'Alacant és una corporació de dret públic, amb personalitat jurídica pròpia i plena capacitat per al compliment de les seues finalitats, el qual es regeix per aquest estatut, per la Llei de Col·legis Professionals de la Comunitat Valenciana, i per les altres lleis que puguen afectar-li.  
Al Col·legi Oficial Professional d'Agents Comercials d'Alacant correspon la representació, coordinació, gestió i defensa dels interessos professionals de tots els seus inscrits, qualsevol que siga la naturalesa i classe de contracte que els vincule amb el seu manador.  
Article 3. Domicili  
La seu del Col·legi Oficial Professional d'Agents Comercials d'Alacant està situada a la ciutat d'Alacant, al carrer dels Reis Catòlics, número 24, pis 1.r, porta 4.  
Article 4. Ambit territorial  
La seua jurisdicció territorial és provincial, entenent-se com a tal l'àmbit de la província d'Alacant, llevat del municipi d'Alcoi.   
Podrà constituir delegacions a les localitats de la seua demarcació que considere oportú, en atenció al nombre de professionals que tinguen la seua residència en aquestes o en les localitats limítrofes.  
Article 5. Delegacions  
Conforme s'indica en l'article 4 d'aquest estatut, en aquelles localitats on hi hagen més de 25 col·legiats, podran constituir-se a instància de la Junta de Govern, delegacions locals del Col·legi Oficial d'Agents Comercials d'Alacant, el titular de la qual estarà en relació constant amb la Junta de Govern, la qual fixarà les funciones a realitzar.  
Els delegats podran assistir a les sessions que faça la Junta de Govern del Col·legi Oficial d'Agents Comercials d'Alacant, amb veu i sense vot, quan siguen convocats pel president.   
El delegat serà elegit també per votació secreta de tots els col·legiats residents a la localitat referida, i de les reunions realitzades haurà de retre compte a la Junta de Govern del Col·legi Oficial d'Agents Comercials i, a més a més, realitzarà per delegació les funcions que aquesta li encomane.  
Article 6 . Dels fins del Col·legi Oficial d'Agents Comercials d'Alacant  
Són finalitats essencials d'aquesta corporació:  
a) L'ordenació de la professió, dins del marc legal respectiu, en l'àmbit de la seua competència, en benefici de la societat a la qual serveix i dels interessos generals propis.  
b) Vigilar l'exercici de la professió, facilitar el coneixement i compliment de tot tipus de disposicions legals que els afecten i fer complir l'ètica professional i les normes deontològiques pròpies, i també, vetlar per l'adequat nivell de qualitat de les prestacions professionals dels col·legiats o col·legiades; per la qual cosa es promourà la formació i el perfeccionament d'aquests.  
c) La defensa dels interessos professionals dels col·legiats o col·legiades i la representació exclusiva de l'exercici de la professió.  
Article 7. Funcions del Col·legi Oficial d'Agents Comercials d'Alacant  
Per al compliment dels fins essencials, són funcions pròpies del Col·legi d'Agents Comercials d'Alacant:  
a) Ordenar, en l'àmbit de la seua competència, l'activitat professional dels col·legiats o col·legiades; vetlar per l'ètica, deontologia i dignitat professional, amb el degut respecte als drets dels particulars que contracten els seus serveis, i exercir la potestat disciplinària en l'ordre professional i col·legial.  
b) Procurar l'harmonia i col·laboració entre els col·legiats o col·legiades, impedint la competència deslleial entre aquests.  
c) Exercir les accions que les lleis establisquen per a evitar l'intrusisme, sense perjudici de les actuacions d'inspecció i/o sanció a què estan obligades les administracions públiques.  
d) Intervenir en els procediments d'arbitratge, en aquells conflictes que per motius professionals se susciten entre col·legiats o col·legiades o en els quals el Col·legi siga designat per a administrar l'arbitratge, conforme l'article 10.a de la Llei 36/1988, de 5 de desembre.  
e) Encarregar-se del cobrament de les percepcions, remuneracions i comissions, a petició dels interessats en els casos en què el Col·legi tinga creats els serveis adequats i en les condicions que es determinen en cada cas.  
f) Organitzar cursos de formació i perfeccionament per als seus col·legiats o col·legiades, l'assistència dels quals serà facultativa, i organitzar activitats i serveis comuns de caràcter professional, cultural, assistencial, de previsió i anàlegs que siguen d'interés per als col·legiats o col·legiades.  
g) Exercir i ostentar en el seu àmbit, la representació i defensa de la professió davant de l'administració, les institucions, els tribunals, les entitats i els particulars, amb legitimació per a ser part en tots els litigis que afecten els interessos professionals.  
h) Participar en els òrgans consultius de l'administració en la matèria de competència de la professió, quan es requerisca o resulte de les disposicions aplicables.  
i) Exercir les funcions que els siguen encomanades per les administracions valencianes, i col·laborar amb aquestes mitjançant la realització d'estudis, emissió d'informes, elaboració d'estadístiques i altres activitats relacionades amb els seus fins que puguen sol·licitar-los o que acorden formular per iniciativa pròpia.  
j) Col·laborar amb les universitats en l'elaboració dels plans d'estudi, sense menyscapte del principi d'autonomia universitària, i preparar la formació necessària per a facilitar l'accés a la vida professional dels nous col·legiats.  
k) Aprovar els pressupostos, i regular i fixar les càrregues col·legials.  
l) Facilitar als tribunals, conforme a les lleis, la relació de col·legiats o col·legiades que ho sol·liciten, i que per la seua preparació i experiència professional puguen ser requerits per a intervenir com a perits en els assumptes judicials o proposar-los a instància de l'autoritat judicial, i també emetre informes i dictàmens quan siguen requerits per qualsevol jutjat o tribunal.  
m) Emetre informes i dictàmens, en procediments judicials o administratius.  
n) Aprovar els estatuts i reglaments de règim interior.  
o) Evacuar l'informe preceptiu sobre tots els projectes de normes del Govern Valencià que afecten la seua professió.  
p) Assenyalar els tipus de comissió, d'acord amb l'ús i el costum, i orientar els col·legiats en la redacció dels contractes a celebrar amb les seues empreses contractadores.  
q) Complir i fer complir als col·legiats les lleis generals i especials i els estatuts i reglaments de règim interior, i també les normes i decisions adoptades pels òrgans col·legials en matèria de la seua competència.  
r) Les altres funcions que siguen beneficioses per als col·legiats i els seus interessos professionals, tendents al compliment dels objectius col·legials, dins del marc de la legislació vigent.  
Article 8. Obligatorietat de la col·legiació  
Qualsevol persona que tinga el seu domicili fiscal en l'àmbit territorial del Col·legi Oficial d'Agents Comercials d'Alacant, haurà de sol·licitar-hi obligatòriament la seua incorporació, quan tinga per professió la de promoure, negociar o concretar de manera continuada o estable actes o operacions de comerç per compte propi o alié, assumint o no el risc i ventura d'aquestes operacions, qualsevol que siguen les característiques contractuals amb què realitze la seua comesa.  
Títol II  
De la col·legiació i l'exercici de la professió  
Capítol I  
De la col·legació  
Article 9. Inscripció obligatòria  
La inscripció obligatòria al Col·legi Oficial Professional d'Agents Comercials, de qualsevol dels professionals definits en l'article anterior, abastarà a aquells que realitzen les seues funcions a Espanya, qualsevol que siga la seua nacionalitat i actuen per compte d'empreses nacionals i/o estrangeres; també als espanyols que realitzen operacions a l'estranger per compte d'empreses espanyoles. No obstant això, la col·legiació per a aquells nacionals dels estats membres de la Unió Europea, que estiguen prèviament establits, amb caràcter permanent, en qualsevol dels estats esmentats, es regirà pels termes que resulten de la legislació comunitària i el dret intern del país d'establiment en desenvolupament de dita legislació.  
Article 10. Requisits per a la incorporació al Col·legi  
Qualsevol de les persones que hagen d'inscriure's obligatòriament al Col·legi d'Agents Comercials d'Alacant acreditaran estar en possessió del grau d'instrucció en el nivell mínim segons la legislació vigent, i superar les proves d'aptitud que s'establisquen.  
Article 11. Tribunal qualificador de les proves d'aptitud  
El tribunal encarregat d'avaluar aquestes proves d'aptitud estarà constituït pel president del Col·legi o persona en qui delegue, junt amb el secretari de la Junta de Govern i tres vocals designats per la Junta, entre la resta dels seus membres i del lletrat del Col·legi, si n'hi haguera, el qual formarà part del tribunal. El programa i nombre d'exercicis serà establit pel Consell Valencià de Col·legis d'Agents Comercials.  
La Junta de Govern fixarà els drets d'examen que escaiguen.   
Article 12. Títol d'agent comercial  
Superada la prova d'aptitud, a què fa referència l'article anterior, el ministeria que a nivell de l'estat espanyol siga commpetent, en cada moment, en matèria de comerç, a proposta del Consell General, i la petició prèvia del Consell Valencià a instàncies del Col·legi Oficial d'Agents Comercials d'Alacant, lliurarà el títol d'agent comercial, document indispensable que el facultarà per a l'exercici actiu de la professió, qualsevol que siga la modalitat o règim contractual en què aquesta s'exercisca.  
Fins que el ministeri expedisca el títol, el Consell Valencià lliurarà el resguard de la sol·licitud en tràmit que l'habilitarà provisionalment per a la incorporació al Col·legi i per a l'exercici de la professió.  
Article 13. Ingrés en el Col·legi  
Qualsevol aspirant a l'ingrés en el Col·legi Oficial d'Agents Comercials d'Alacant que haja superat la prova d'aptitud per a pertànyer i haja satisfet els drets d'obtenció del títol professional, podrà sol·licitar l'ingrés en el Col·legi d'Agents Comercials que corresponga al seu domicili fiscal, a través d'una d'instància subscrita per la persona interessada i adreçada al president del Col·legi.  
Article 14 . Ingrés d'estrangers al Col·legi  
Els estrangers no comunitaris, que aspiren a inscriure's al Col·legi d'Agents Comercials, i superen la prova d'aptitud d'ingrés, hauran d'acompanyar l'autorització expedida pel Ministeri de Treball, que els autoritze concretament a exercir la professió d'agent comercial en la localitat de la seua residència.  
Article 15. Targeta d'identitat professional  
L'estudi i resolució de les sol·licituds d'ingrés seran fetes per la Junta de Govern del Col·legi Professional d'Agents Comercials, i quan siga acordada la seua admissió, es lliurarà la targeta d'identitat professional, en la qual constarà junt amb la fotografia de la persona interessada, el seu nom i cognoms, el número de col·legiació, la data d'alta en el Col·legi i la data d'expedició de la targeta, la qual estarà firmada per la persona interessada, a més del president i secretari del Col·legi. La targeta d'identitat professional serà legalitzada pel Consell Valencià.  
Amb la documentació aportada s'obrirà a cadascun dels col·legiats un expedient personal.   
Article 16. Quota d'ingrés  
Abans de lliurar la targeta d'identitat professional i a l'obertura de l'expedient personal de cada sol·licitant, aquest haurà d'abonar una quota d'ingrés, la quantia de la qual serà determinada per a cada any pel Col·legi d'Agents Comercials d'Alacant.  
Article 17. Causes de denegació de la incorporació al Col·legi  
Seran denegades les sol·licituds d'incorporació sempre que qui les formule es troben en algun dels casos següents:  
1. Quan s'haguera produït la inhabilitació o suspensió per a l'exercici del comerç, en virtut de sentència o resolució ferma.  
2. Quan el candidat haja sigut sancionat disciplinàriament amb la suspensió de l'exercici professional, per un altre col·legi d'agents comercials.  
Article 18. Pèrdua de la condició de col·legiat  
Hi haurà pèrdua de la condició de col·legiat:  
a) Per baixa voluntària.   
Quan qualsevol agent comercial, ja admés o inscrit en el col·legi respectiu, cesse en l'exercici de la professió, tot manifestant voluntàriament la seua voluntat de donar-se de baixa en el col·legi , ho verificarà necessàriament per escrit, mitjançant carta adreçada al president i tornarà la targeta d'identitat professional que l'acredite com a col·legiat.  
b) Per deixar de satisfer durant un any, les quotes ordinàries o extraordinàries acordades, o les altres càrregues col·legials a què estiguera obligat; llavors, estarà obligat a tornar la targeta i, en cas de no fer-ho, la Junta de Govern anunciarà públicament la baixa col·legial amb anul·lació de la targeta, i es publicarà la baixa en el Butlletí Oficial de la Província.  
En aquests casos, cabrà la possibilitat de la rehabilitació, en la forma i condicions que determine la Junta de Govern.  
S'estimarà que l'agent comercial ha incomplit la seua obligació de contribuir a les càrregues col·legials, si no abona l'import d'aquestes durant més de tres mesos. Transcorregut aquest termini, serà suspés dels seus drets com a col·legiat i, transcorregut el termini d'un any, s'acordarà la baixa col·legial.  
c) Per condemna ferma que comporte l'accessòria d'inhabilitació per a l'exercici del comerç.  
d) Per expulsió del Col·legi, acordada en expedient disciplinari.  
Article 19. Col·legiats que no exercixen  
Els col·legiats en exercici que passen a la situació de jubilació o invalidesa permanent per a la professió, i així ho acrediten, tindran dret a continuar ostentant la condició de col·legiat que no exerceix.   
Article 20. Drets dels col·legiats que no exerceixen  
Els col·legiats que no exercixen tenen els mateixos drets que els que exerceixen, excepte els que es deriven de l'exercici de la professió.  
Article 21. Obligacions dels col·legiats que no exerceixen  
Els col·legiats que no exerceixen tindran les mateixes obligacions que els que exerceixen.  
Capítol II  
Dels drets i les obligacions dels col·legiats  
Article 22. Drets del col·legiats  
Són drets comuns a tots els col·legiats:  
1) La permanència en el col·legi, que faculta a l'exercici actiu de la professió en qualsevol de les seues modalitats, mentre no es perda la condició de col·legiat.  
2) Participar en l'organització i funcionament del Col·legi, a través del dret de sufragi actiu i passiu per a l'elecció dels membres als òrgans de govern, d'acord amb el que estableix aquest estatut; a través del dret a promoure actuacions dels òrgans de govern per mitjà de les iniciatives que es puguen formular estatutàriament; a través del dret a crear agrupacions representatives d'interessos específics al si dels col·legis, amb submissió sempre als òrgans de govern d'aquests, i finalment, a través del dret a remoure els titulars dels òrgans de govern mitjançant vots de censura en la forma i les condicions previstes en aquest estatut.  
3) Obtenir la defensa en la forma i condicions que establisca el Reglament del Servei Jurídic.  
4) Assistir als ensenyaments, cursos, seminaris, o qualsevol altre benefici d'entitat anàloga tendent a la formació i perfeccionament professional dels agents comercials.  
5) Intervenir, a proposta de la Junta de Govern del Col·legi, en les actuacions pericials en raó de la seua capacitació professional quan siga sol·licitat pels jutjats i tribunals.  
6) Participar en els beneficis que puga aconseguir el Col·legi en interés de la col·legiació.   
7) Considerar-se inclòs entre els professionals col·legiats a l'efecte de l'article 64 de l'anterior Llei d'Arrendaments Urbans per a l'ordre de selecció en els casos de resolució dels contractes d'aquesta classe.  
8) Sol·licitar i rebre informacions sobre les representacions que siguen ofertes al Col·legi per les empreses.  
9) Utilitzar els serveis de biblioteca, sala de treball i qualsevol un altre que tinga establit el Col·legi dins del domicili o seu oficial, assistir als actes o conferències que s'hi celebren, en la forma i condicions que determine la Junta de Govern.  
10) Sol·licitar la condició de beneficiari en les adjudicacions de pisos o habitatges que puga construir el Col·legi en l'exercici de la condició d'entitat promotora d'habitatges.   
11) Ostentar l'emblema o distintiu professional en tots els actes de la vida privada o professional.  
Article 23. Obligacions dels col·legiats  
Són obligacions comunes a tots els col·legiats:  
1) Exercir sempre la professió amb la moralitat, decor i dignitat exigibles.  
2) Abstenir-se d'acceptar el mandat o representació d'empreses, sense comprovar abans els motius pels quals s'ha fet la substitució o cessament de l'agent anterior, o si han sigut complides les obligacions de l'empresa contractant respecte a la liquidació de comissions o indemnitzacions que puguen correspondre-li.  
3) Abonar puntualment les quotes col·legiales, ordinàries i extraordinàries.  
4) Assistir personalment, excepte causa justificada, a les Juntes Generals, ordinàries i/o extraordinàries, celebrades en el Col·legi i exercir amb eficàcia els càrrecs per als quals siga elegit o dins de les comissions que la Junta de Govern li encomane.  
5) Abstenir-se d'exercir representacions de cases competitives, sense consentiment de l'empresa respectiva; i guardar el sigil professional en aquelles operacions o contractes que es requerisca.  
6) Prohibició de col·laborar amb persones que practiquen clandestinament la professió, i encobrir la falta de col·legiació d'aquestes.  
7) Guardar el degut respecte a la Junta de Govern del Col·legi, i als membres que la componen.  
8) Complir les lleis generals i especials i els estatuts i reglaments de règim interior, les normes i decisions adoptades pels òrgans col·legials en matèria de la seua competència.  
Títol III  
Del funcionament del Col·legi  
Organs de govern, actuació corporativa  
Règim jurídic i administració  
Capítol I  
Dels òrgans de govern del Col·legi  
Article 24. Organs de govern del Col·legi  
El Govern del Col·legi d'Agents Comercials d'Alacant correspon als òrgans següents:  
a) A la Junta General de col·legiats.  
b) A la Junta de Govern.  
c) A la Comissió Permanent.  
d) Al president.  
Article 25. La Junta General  
La Junta General és l'òrgan suprem de la voluntat col·legiada en els assumptes de la seua competència, d'acord amb les disposicions d'aquest estatut i sense més limitacions que les legalment establides. I els seus acords, vàlidament adoptats, són obligatoris fins i tot per als dissidents o absents.  
La Junta General estarà integrada per la totalitat dels col·legiats, cada u dels quals tindrà dret a veu i vot, excepte aquells que es troben en situació de suspens.  
Article 26. Reunions ordinàries de la Junta General  
La Junta General es reunirà amb caràcter ordinari dues vegades a l'any.  
La primera dins del primer trimestre, per a l'aprovació de la memòria, balanç, comptes i liquidació de pressupostos de l'any anterior.  
La segona en l'últim trimestre de l'any per a l'aprovació dels pressupostos de l'exercici següent.  
També, es reunirà amb caràcter ordinari per a l'elecció de membres de la Junta de Govern, en l'exercici que corresponga la renovació.  
Article 27. Reunions extraordinàries de la Junta General  
La Junta General tindrà caràcter extraordinari quan així ho acorde la Junta de Govern, o ho sol·licite per escrit un nombre de col·legiats que supere el 10% del cens, amb indicació dels assumptes a tractar en aquesta Junta.  
Article 28. Convocatòria de les juntes generals  
Les juntes generals hauran de convocar-se amb una antelació mínima de 15 dies hàbils, excepte en els casos d'urgència motivada en els quals, a juí del president, s'haja de reduir el termini.  
Aquesta convocatòria s'inserirà en el tauler d'anuncis del col·legi, amb l'ordre del dia.  
Sense perjudici de l'anterior, els col·legiats seran citats per comunicació escrita, en la qual, igualment, s'inserirà l'ordre del dia, la citació de la qual podrà ser feta pel president o pel secretari indistintament; el president, en cas de convocatòria urgent, podrà substituir la citació per la publicació en els mitjans de comunicació escrits, de caràcter provincial.  
A la Secretaria del Col·legi, durant les hores de despatx, estaran a disposició dels col·legiats els antecedents dels assumptes a deliberar en la Junta convocada.  
Article 29. Celebració de les juntes generals  
Les juntes generals se celebraran el dia i hora assenyalats, qualsevol que siga el nombre de col·legiats que hi acudisquen, excepte en els casos en què s'exigisca un quòrum d'assistents determinat. Presidirà la Junta el president o qui el substituïsca. Tots els assumptes que hagen de ser sotmesos a la Junta General podran ser discutits, el president concedirà tres torns a favor i tres torns en contra per tal de debatre les posicions acordades.  
Article 30. Presa d'acords en les juntes generals  
Els acords es prendran per aclamació o per majoria de vots emesos, excepte en els casos en què s'exigisca un quòrum especial i mai no serà delegable el vot. Les votacions seran ordinàries a mà alçada o nominals. Només seran nominals quan ho sol·licite un terç dels col·legiats assistents, o quan ho determine la Presidència, per al recompte dels vots.  
També podran adoptar-se els acords per votació secreta, mitjançant paperetes en sobres, que asseguren el secret quan el sol·licite un terç dels col·legiats assistents.  
Article 31. Matèries reservades exclusivament a la Junta General   
Serà preceptiu l'acord de la Junta General de col·legiats per a l'augment o modificació de l'import de la quota col·legial. Igualment es requerirà la convocatòria de Junta General extraordinària per a la compra o alienació dels béns immobles o gravamen que integren el patrimoni del Col·legi; o per a establir qualsevol classe de vessa o contribució de caràcter ordinari entre els col·legiats.  
Article 32. Acord per a la modificació dels estatuts  
Caldrà també l'acord de la Junta General Extraordinària, per a la reforma o modificació dels articles del present estatut.  
Article 33. La Junta de Govern  
El Col·legi Oficial d'Agents Comercials d'Alacant estarà regit per una Junta de Govern constituïda pel president, un vicepresident, un tresorer, un comptador, un secretari i sis vocals. Aquest nombre de vocals podrà augmentar-se per acord de la Junta General, si ho aconsellara el nombre d'inscrits en el cens.   
Els vocals exerciran les funcions assenyalades en els estatuts. Els seus càrrecs estaran numerats, a fi de substituir per ordre de categoria al president o vicepresident en cas de malaltia, absència o vacant.  
Quan per qualsevol motiu estigués vacant definitivament o temporalment el càrrec de secretari, tresorer o comptador, seran substituïts pels vocals, començant per l'últim.  
La Junta de Govern es reunirà, almenys, una vegada al mes.  
Article 34. Funcions de la Junta de Govern  
Són funcions de la Junta de Govern:  
1. Del president: correspon al president la representació legal del Col·legi dins i fora d'aquest. Exercirà les funcions de vigilància i correcció que els estatuts reserven a la seua autoritat; presidirà les juntes de govern i les generals i totes les comissions a les quals assistisca, dirigirà les discussions amb vot de qualitat en cas d'empat.  
Expedirà a més a més, els lliuraments de fons, firmant la correspondència i documentació global del Col·legi i autoritzarà amb el vistiplau els certificats expedits pel secretari, comptador i tresorer; i les actes de les juntes generals, de les juntes de govern i de la Comissió Permanent.  
Li correspon l'atorgament de poders de representació processal, a fi de personar-se en els litigis de qualsevol classe en què puga ser part el Col·legi.  
2. Del vicepresident: el vicepresident portarà totes aquelles funcions que li conferisca el president, assumint les d'aquest en cas d'absència, malaltia, abstenció, recusació o vacant.  
Si hi manca, se seguirà amb l'ordre establit en les vocalies.  
3. Del secretari: correspon al secretari les funcions següents:  
a) Redactar i dirigir els oficis de citació per a tots els actes del Col·legi, segons les instruccions que reba del president i amb l'antelació deguda.  
b) Redactar les actes de les juntes generals, de les juntes de govern i de la Comissió Permanent.  
c) Portar els llibres necessaris per al millor i més ordenat servei, i obligatòriament ha d'existir el llibre de registre de títols.  
d) Rebre i donar compte al president de totes les sol·licituds i comunicacions que es remeten al Col·legi.  
e) Expedir, amb el vist-i-plau del president, els certificats que s'expedisquen.  
f) Organitzar i dirigir l'oficina i tenir la direcció del personal.  
g) Tenir cura de l'arxiu i segell del Col·legi.  
h) Redactar la memòria anual del Col·legi.  
4. Del tresorer: correspon al tresorer:  
a) Materialitzar la recaptació i custodiar els fons del Col·legi.  
b) Pagar els lliuraments que expedisca el president.  
c) Informar periòdicament la Junta de Govern del compte d'ingressos i despeses.  
d) Ingressar i retirar fons dels comptes bancaris, conjuntament amb el president o comptador excepte acord de la Junta de Govern en la qual es delegue qualsevol altre membre per a aquesta facultat.  
e) Portar inventari detallat dels béns del Col·legi, dels quals és l'administrador.  
f) Controlar i verificar la caixa.  
g) Cobrar els interessos i rendes del capital del Col·legi.  
5. Del comptador: tindrà l'obligació d'intervenir tots els documents comptables, i la redacció, per a l'aprovació per la Junta General, dels balanços, comptes, pressupostos i de qualsevol estudi econòmic que li encarregue la Junta de Govern.  
6. Dels vocals: els vocals realitzaran els serveis que el president o la Junta de Govern els encomane i les substitucions que els competisquen d'acord amb el present estatut.  
Article 35. La Comissió Permanent  
Com a òrgan de treball de règim interior col·legial hi haurà la Comissió Permanent integrada pel president, el vicepresident, el secretari, el tresorer i el comptador. No obstant això, i a proposta del president, podrà designar-se, amb veu però sense vot en la Comissió Permanent, l'assessor o assesors que es considere convenient, i que pels seus coneixements i experiència puguen aportar opinions útils en els assumptes a tractar. Serà l'encarregada d'executar els acords de la Junta de Govern, i podrà, en cas d'urgència, acordar el que estime convenient per a la bon funcionament del Col·legi, amb obligació de retre compte a la Junta de Govern en la primera reunió que se celebre.   
La Comissió Permanent celebrarà, com a mínim, una sessió setmanal.  
Article 36. Duració i renovació dels càrrecs de la Junta de Govern  
Els càrrecs de la Junta de Govern duraran 4 anys, i seran renovats per meitat cada dos anys. En la primera renovació estaran vacants els càrrecs de president, comptador i vocals de número parell, i en la segona el vicepresident, secretari, tresorer i vocals senars.   
Article 37. Elecció dels càrrecs de la Junta de Govern  
Els càrrecs de la Junta de Govern es proveiran per elecció, mitjançant votació directa i secreta. Podrà optar-se a la reelecció per mandats successius d'igual duració.  
Si es produïra alguna vacant en la Junta de Govern, es proveiria també mitjançant elecció directa en la Junta General Ordinària més pròxima, i l'elegit exercirà el seu càrrec pel temps que hi haja fins a l'època de la seua renovació, segons el torn establit anteriorment.  
Article 38. Necessitat de l'exercici de la professió dels membres de la Junta de Govern  
Tots els membres que integren la Junta de Govern hauran d'estar en l'exercici actiu de la professió degudament acreditada. Podrà, no obstant això, reservar-se una quarta part del nombre dels components de la Junta per a col·legiats que no exerceixen. En tot cas, el càrrec de president haurà d'estar exercit sempre per una persona que es trobe en l'exercici actiu de la professió.  
Article 39. La Junta de Govern com a òrgan executiu  
La Junta de Govern és l'òrgan d'execució i gestió dels acords de la Junta General, i també del desenvolupament permanent de l'administració col·legial, i té les atribucions més àmplies que puguen executar-se en defensa dels interessos del Col·legi i dels col·legiats, que no estiguen estatutàriament reservades per a la Junta General.  
Article 40. Assistència a les juntes de govern i cessament dels seus membres  
En absència, impossibilitat o malaltia de qualsevol dels càrrecs de firma, els vocals de la Junta de Govern el substituiran en les seues funcions, i tindran, a més a més, el dret a assistir a les reunions de la Comissió Permanent, amb dret a veu i vot.  
L'assistència a les Juntes de Govern i reunions de la Comissió Permanent, es consideraran a més a més obligatòria per a tots els que formen part d'aquestes, i s'estimarà que renuncien al càrrec automàticament, si deixen d'assistir a tres sessions consecutives o a cinc alternes en el termini d'un any, sense justificar degudament la seua inassistència.  
Tots els components de la Junta de Govern dels Col·legis ostentaran en actes oficials i solemnes, com a distintiu del seu càrrec, una medalla de plata, ovalada, que reprodueix l'emblema professional, subjecta al coll amb un cordó de seda amb els colors nacionals.  
Tots els components de la Junta de Govern del Col·legi cessaran en els seus càrrecs en complir-se el període de mandat per al qual van ser elegits, a no ser que siguen reelegits. Igualment cessaran en el càrrec, per dimissió voluntària acceptada per la Junta de Govern. Es produirà també el cessament automàtic en l'exercici dels càrrecs de la Junta de Govern, quan l'interessat deixe d'exercir la professió o sol·licite la baixa en el Col·legi.  
Podrà disposar-se el cessament de qualsevol membre de la Junta de Govern, mitjançant expedient contradictori, tenint en compte les normes següents:  
- Si l'expedientat és un membre de la Junta de Govern, l'acord d'instrucció de l'expedient serà adoptat per aquesta a iniciativa del president del Col·legi.  
- Si l'expedientat és el president del Col·legi, l'acord d'instrucció de l'expedient serà adoptat per les dues terceres parts dels components de la Junta de Govern, aquest s'haurà de comunicar al Consell Valencià perquè acorde la suspensió en l'exercici de les funcions presidencials, i aquest serà substituït pel vicepresident, a qui pertocarà, aleshores, la instrucció de l'expedient.  
En ambdós supòsits, conclosa la instrucció de l'expedient, es trametrà al Consell Valencià, per a la seua resolució definitiva.  
Article 41. Moció de censura  
Per a aprovar una moció de censura contra el president, contra la Junta de Govern o de qualsevol membre d'aquesta caldrà Junta General ordinària.   
Per a exigir la convocatòria de la Junta General en la qual siga tractada la moció de censura, caldrà que la petició siga subscrita pel 20% del cens electoral.  
La moció de censura tindrà caràcter constructiu, i s'haurà de presentar una candidatura alternativa, quan es referisca a tota la Junta de Govern o al president.  
Per tal que prospere la moció de censura es requerirà un quòrum d'assistència com a mínim de la meitat més u del cens col·legial, i caldrà el vot favorable directe i personal de les tres quartes parts dels assistents.  
El termini des de la data de presentació de sol·licitud de Junta General fins a la convocatòria no podrà excedir de 20 dies.  
Article 42. Despeses de representació, dietes i viàtics  
Si els recursos econòmics del Col·legi ho permeten, podrà acordar-se la concessió de despeses de representació, dietes d'assistència i viatges per als membres de la Junta de Govern i també dietes per assistència a les Juntes, encara que no requerisca desplaçament des del domicili habitual, per a la qual cosa es destinaran les corresponents partides del pressupost.  
Igualment, qualsevol col·legiat o tercera persona a qui s'encomane una gestió a realitzar fora de la localitat on té la seu el Col·legi gaudirà d'un viàtic que serà fixat per la Junta de Govern.  
Capítol II  
De les eleccions dels membres de la Junta de Govern  
Article 43. Caràcter electiu dels càrrecs de la Junta de Govern  
Els càrrecs de la Junta de Govern del Col·legi tindran caràcter electiu i origen representatiu, adaptat als més clars principis democràtics, mitjançant votació directa, lliure i secreta de tots els col·legiats, sempre que es troben en l'exercici dels seus drets com a tals.  
Article 44. Condicions d'elegibilitat  
Seran elegibles aquells col·legiats que, gaudint de la condició d'electors, tinguen com a mínim un any d'antiguitat en el Col·legi, i siguen proclamats d'acord amb les normes i condicions reglamentàriament establides.  
Article 45. Exercici del vot  
El vot dels col·legiats electors serà exercit personalment de forma secreta, o per correu.  
Article 46. El vot per correu  
Es garanteix el vot per correu d'acord amb els procediments que a l'efecte siguen establits pel Consell Valencià de Col·legis Oficials d'Agents Comercials.  
Article 47. Convocatòria d'eleccions  
La convocatòria d'eleccions es farà, al menys, amb trenta dies naturals d'antelació a la data en què haja de celebrar-se.  
Article 48. Llista de col·legiats amb dret a vot  
Simultàniament a la publicació de la convocatòria, el secretari de cada Col·legi ordenarà publicar als locals del Col·legi les llistes dels col·legiats amb dret a vot. Les llistes comprendran els col·legiats inscrits fins al primer dia del mes natural anterior a aquell en què es publique la convocatòria.  
Contra les inclusions i exclusions de les llistes, podrà formular-se recurs pels interessats en el termini improrrogable de tres dies, i la Junta de Govern ho resoldrà al cap de dos dies després, sense recurs posterior.  
Article 49. Sol·licitud de proclamació de candidats  
La proclamació de candidats es farà al menys amb 20 dies naturals a la data fixada per a la realització de les eleccions i aquells col·legiats que aspiren a ser elegits sol·licitaran la seua proclamació com a candidats, mitjançant carta firmada per aquests i avalada amb la firma de deu col·legiats.  
Article 50. Proclamació de candidats  
Rebudes les sol·licituds per a prendre part com a candidats en l'elecció, la Junta de Govern els declararà formalment proclamats 15 dies abans de la celebració de les eleccions i la campanya electoral de cada candidat a formar part de la Junta de Govern no podrà iniciar-se fins que s'haja efectuat la seua proclamació, acabarà abans de les 24 hores del dia anterior a la data de l'acte de l'elecció, i es desenvoluparà de tal forma que oferisca a cadascun dels proclamats iguals oportunitats.  
Article 51. Eleccions  
L'acte de l'elecció podrà celebrar-se en el domicili del Col·legi o en qualsevol altre lloc, si així ho estimara convenient la Junta de Govern, tenint en compte el possible nombre de votants, i es constituiran diverses meses distribuïdes per ordre alfabètic de cognoms per a facilitar el desenvolupament de l'elecció.  
Article 52. La mesa d'elecció  
La mesa d'elecció o la de les altres que puguen constituir-se per a facilitar l'emissió del vot conforme s'indica en els articles anteriors, estarà integrada per un president i dos adjunts designats per insaculació entre tots els components del cens del Col·legi. S'insacularan també un nombre de suplents per a les possibles renúncies o impossibilitat dels qui resulten elegits en el sorteig.  
Article 53. Interventors  
Els candidats tindran dret cadascun d'ells a designar un o dos interventors que assistiran al desenvolupament de l'elecció, i formaran part de la mesa. La designació d'aquests interventors haurà de fer-se, com a màxim, 24 hores abans al dia assenyalat per a l'elecció, i no s'admetrà la designació d'interventors passat aquest termini.  
Article 54. Desenvolupament de les eleccions  
En l'anunci de convocatòria, que haurà de ser remesa per la Junta de Govern a tots els col·legiats, s'indicarà el lloc i dia de l'elecció, amb indicació clara de l'hora de començament i tancament de l'elecció, acabada la qual, s'efectuarà l'obertura dels sobres enviats per correu, i es procedirà a verificar l'escrutini del qual s'alçarà l'acta, firmada pel president i els adjunts, i pels interventors que vulguen.   
Article 55. Vot  
En les candidatures, en paper en blanc, constarà amb tota claredat el nom i cognoms dels candidats que aspiren a ser elegits, sense que hi hagen més que càrrecs a cobrir i sense que s'admeten esmenes o ratllades que puguen oferir dubte sobre la identitat del candidat.  
Article 56. Candidats electes  
Acabat l'acte de l'escrutini, el president declararà electes aquells candidats que hagen obtingut més vots, i redactarà l'acta en la forma assenyalada, cremarà o destruirà totalment les paperetes dipositades a la urna i les rebudes per correu.  
Article 57. Presa de possessió dels candidats electes  
En el termini de vuit dies després de la celebració de les eleccions, es procedirà a la presa de possessió dels candidats electes. En el cas que algun d'aquest no es presentara a la presa de possessió, sense causa molt justificada que no signifique renúncia, o renunciara a ser elegit, serà proclamat el candidat que tinga el nombre de vots immediatament inferior.  
En cas d'igualtat de vots, s'elegirà sempre el candidat de més edat.  
Article 58. Constitució de la Comissió Permanent  
Una vegada possessionats dels seus càrrecs les Juntes de Govern a les quals afecta la renovació total o parcial, constituiran la Comissió Permanent.  
Si en el transcurs des de l'última elecció celebrada, en la qual corresponga la renovació total o parcial de la Junta de Govern, es produïra alguna vacant, aquesta podria optar o per convocar noves eleccions parcials només pel període de temps que resta fins al cicle de renovació total o bé perquè aquesta vacant siga proveïda provisionalment entre els col·legiats que la Junta de Govern considere més adients.  
Capítol III  
Dels recursos del Col·legi  
Article 59. Els recursos ordinaris del Col·legi Oficial d'Agents Comercials d'Alacant  
1. Els rendiments de qualsevol naturalesa que produïsquen els béns o drets que integren el patrimoni del Col·legi.  
2. Els drets d'incorporació al Col·legi, que lliurement determine la Junta de Govern.  
3. Els drets pels dictàmens, informes, resolucions o arbitratges sotmesos a la Junta de Govern.  
4. L'import de les quotes ordinàries o extraordinàries a abonar pels col·legiats fixades per la Junta General.  
5. Els drets per lliurament de certificats.  
6. Les rendes procedents de la inversió dels romanents d'exercicis anteriors, en cas d'haver-ne.   
7. Qualsevol altre concepte que legalment procedisca.  
Article 60. Recursos extraordinaris  
Constituiran els recursos extraordinaris del Col·legi d'Agents Comercials:  
1. Les subvencions o donatius concedits al Col·legi per l'estat, la Generalitat Valenciana o altres corporacions oficials, entitats o particulars.  
2. Els béns que per qualsevol títol passen a forma part del patrimoni del Col·legi.  
3. Les quantitats que per qualsevol concepte corresponga percebre al Col·legi quan administre, en compliment d'algun encàrrec temporal o perpetu, cultural o benèfic, determinats béns o rendes.  
4. Qualsevol altre que legalment procedira.  
Article 61. Regles generals sobre la custòdia  
El patrimoni social del Col·legi s'invertirà preferentment en valors de tota garantia, excepte que, en casos especials i a juí de la Junta de Govern, s'acordara la seua inversió en immobles o altres béns.  
Els valors es dipositaran en l'entitat que la Junta de Govern acorde i els resguards del dipòsit estaran custodiats a la caixa del Col·legi, sota la personal i immediata responsabilitat del tresorer.  
Article 62. Rendició de comptes  
Els col·legiats en nombre superior al 10% del cens, podran formular petició concreta i precisa sobre qualsevol dada relativa a l'exercici econòmic.  
Els comptes del Col·legi podran ser examinats en la seu col·legial, en el període que hi haja entre la convocatòria de la Junta General i 48 hores abans de l'hora assenyalada per a la celebració.  
Capítol IV  
De les seccions d'especialitzats  
Article 63. Seccions d'especialitzats  
Com a òrgan col·laborador de la Junta de Govern i especialment del president, el Col·legi podrà constituir seccions d'especialitzats, les quals agruparan els agents comercials que tinguen la representació o mandat d'una determinada branca de la indústria o el comerç.  
Article 64. Inscripció en les seccions d'especialitzats  
Els col·legiats que desitgen integrar-se en la secció d'especialitzats que els corresponga per la seua activitat especifica o principal, hauran de sol·licitar la seua inscripció. Alhora, les seccions poden dividir-se en grups.  
Article 65. Seccions existents  
Les seccions que hi ha actualment en el Col·legi Oficial d'Agents Comercials d'Alacant són les que tot seguit es relacionen, sense perjudici que puguen suprimir-se, crear-se altres noves, o modificar l'estructura general d'aquestes, per acord de la Junta de Govern.  
I. Alimentació  
1.01. Alimentació en general  
1.02. Confiteria i galetes  
1.03. Conserves, liofilitzats, congelats, cuinats, fruits secs, colonials  
1.04. Productes lactis i d'animals de corral  
1.05. Olis, greixos per a l'alimentació  
1.06. Carns i embotits  
1.07. Fruites i llegums  
1.08. Peix, mariscos i saladures  
1.09. Cereals, grans, pinsos i la resta de matèries per a la indústria de l'alimentació  
1.10. Begudes alcohòliques  
1.11. Begudes no alcohòliques  
1.12. Productes enològics  
II. Articles per a la llar i oci  
2.01. Parament (cristalleria i vaixella) i coberteria  
2.02. Regals ( ceràmica, vidre, elements decoratius) i publicitaris  
2.03. Joguets, jocs, articles d'esport, càmping, caça i pesca, trofeus i nadalencs  
2.04. Electrodomèstics (vídeo, so, TV)  
2.05. Tabacs i articles de fumador  
2.06. Oci (casinos, bingos, sales de festes, sales recreatives, cinema, teatre, música i instruments musicals)  
2.07. Indústries del vidre, vidre auxiliar  
2.08. Mobiliari, decoració i obres d'art  
2.09. Il·luminació  
III. Joieria, bijuteria, rellotgeria, òptica  
3.01. Fotografia i òptica  
3.02. Joieria, orfebreria, rellotgeria, bijuteria  
3.03. Instruments de mesura i control  
IV. Productes químics  
4.01. Drogueria, perfumeria i productes de bellesa  
4.02. Productes químics i derivats, pintures i vernissos  
4.03. Productes farmacèutics, veterinaris, herbolari i material ortopèdic  
4.04. Carburants, combustibles, i els seus derivats, plàstics, cautxú i lubrificants   
V. Tèxtils i cuirs  
5.01. Primeres matèries tèxtils i filats  
5.02.Teixits i draperia  
5.03. Confecció  
5.04. Llenceria  
5.05. Roba de llit i taula  
5.06. Gèneres de punt, merceria i paqueteria  
5.07. Cuirs i pells  
5.08. Calçats, marroquineria, guanteria, articles de viatge  
VI. Paper i cartó  
6.01. Matèries primeres  
6.02. Arts gràfiques i enquadernació  
6.03. Editorials i llibreries  
6.04. Papereria i objectes d'escriptori  
6.05. Envasos, embalatges i cartonatges  
VII. Maquinària i ferramentes  
7.01. Màquines-ferramentes  
7.02. Maquinària per a l'agricultura, horticultura i ramaderia  
7.03. Camions, automòbils, bicicletes, motocicletes i accessoris  
7.04. Maquinària aeronàutica, pesca i mineria  
7.05. Ferreteria, cargoleria i manyeria  
7.06. Bricolatge  
7.07. Motors   
7.08. Bàscules i balances industrials  
7.09. Instrumental mèdic i quirúrgic  
7.10. Maquinària pesada  
VIII. Construcció, obres públiques, instal·lacions  
8.01. Materials de construcció  
8.02. Material elèctric  
8.03. Fontaneria i sanitaris  
8.04. Paviments i revestiments  
8.05. Fusta, suro i derivats  
8.06. Calefacció i aire condicionat  
8.07. Material de protecció  
8.08. Maquinària per a la construcció  
8.09. Jardins, piscines i serveis de neteja  
IX. Minerals, ferros i acers, metalls no ferris, ferralles i derivats  
9.01. Siderúrgia, fosa, forja, estampació, extrusió, etcètera.  
9.02. Metalls no ferris  
9.03. Ferralles  
9.04. Envasos i embalatges metàl·lics  
9.05. Minerals  
X. Prestacions de serveis  
10.01. Prestació de serveis en general  
10.02. Publicitat  
10.03. Empreses d'organització  
10.04. Serveis financers  
10.05. Transports i serveis afins  
10.06. Importació i exportació  
10.07. Venda domiciliària  
10.08. Agents artístics  
10.09. Informàtica i comunicacions  
10.10. Seguretat  
10.11. Equipaments i instal·lació per a hotels, hospitals i grans centres.  
Article 66. Organs de direcció de les seccions  
Les seccions d'especialitzats constaran d'un president i d'un secretari elegit per votació directa i secreta entre tots els que formen part de la secció. La presidència o secretaria de la secció serà compatible amb el desenvolupament de qualsevol altre càrrec en la Junta de Govern, excepte amb el de president del Col·legi.  
Article 67. Reunions de les seccions  
El president o el secretari de la secció hauran de comunicar al president del Col·legi, la data, hora, lloc i ordre del dia, de les reunions que mantinga la secció. I una vegada celebrada, es comunicarà igualment per escrit, el resultat d'aquesta.  
Qualsevol tipus d'iniciativa que prenga la secció, haurà de ser comunicada al president del Col·legi, el qual, després de sotmetre-ho a consideració de la Junta de Govern, resoldrà sobre això.   
Article 68. Drets dels inscrits en una secció  
La pertinença a les seccions és un dret del qual gaudixen els col·legiats que sol·liciten la seua inscripció; inclou el dret a ser convocat, el dret a assistir, participar i votar, en totes les reunions mantinga la secció. Sense que puga ser exclòs i/o apartat d'aquestes, excepte expedient incoat per la Junta de Govern.  
Qualsevol dels membres de la Junta de Govern, tindrà dret a assistir a les reunions que siguen convocades per les seccions.  
Article 69. Funcions de les seccions d'especialitzats   
Les seccions d'especialitzats tindran només les funcions següents:   
a) Reunir-se periòdicament per a celebrar canvis d'impressions sobre el mercat de l'article o articles a què fa referència el contingut de la Secció, aportar les experiències recollides i valorar la situació i fluctuacions del mercat.  
b) Informar a la Junta de Govern sobre aquelles dades estadístiques, etc., que es refereixen al mercat o ram de cada secció, perquè puguen servir d'element de juí a la Junta de Govern en el compliment de les finalitats del Col·legi.  
c) Orientar sobre tipus de comissió establits segons l'ús i costum del mercat, per a cada article o grup d'articles a què s'estenga la competència de la secció, i procurar que els tipus siguen respectats sense produir competències il·lícites o deslleials.  
d) Informar en la redacció dels diferents models de contractes per a cada especialitat o grup d'especialitats, i procurar que el model tipus de contracte siga l'adoptat en tots els contractes de representació celebrats pels interessats.  
e) Qualsevol altra iniciativa que s'estime beneficiosa per als interessos específics de la secció o els generals del Col·legi, i assabentar-ne el president.   
Capítol V  
De les comissions auxiliars  
Article 70. Comissions auxiliars  
Podran constituir-se en el Col·legi comissions auxiliars de la Junta de Govern, integrades per membres d'aquesta o per col·legiats que s'hi adscriguen per decisió de la presidència del Col·legi. Tindran veu i vot tots els qui integren la comissió auxiliar.  
Article 71. Classes de comissions auxiliars  
Aquestes comissions auxiliars, que poden ser augmentades o completades amb altres, seran, de manera orientativa, les següents:  
a) D'admissió, clandestinitat i incompatibilitat.  
b) Cultural professional, biblioteca, publicacions i butlletí del Col·legi.  
c) Comissió Revisora de Comptes i Pressupostos.  
d) Qualsevol que siga constituïda per la Junta de Govern.  
Article 72. Organs de direcció de les comissions auxiliars  
Cada una d'aquestes comissions podrà ser presidida per un membre de la Junta de Govern, en qui delegue la Presidència del Col·legi, a no ser que hi assistisca personalment. La Presidència de la Comissió de Personal i Serveis correspon sempre al secretari.  
Article 73. Organs de suport de les comissions auxiliars  
Les comissions auxiliars podran designar un secretari, i també l'adscripció a aquestes d'aquell personal del Col·legi l'assistència del qual a les reunions que es realitzen es considere necessària, sense dret a veu ni vot, i intervindrà només amb caràcter informatiu, quan siga requerit.  
Capítol VI  
Del personal i serveis   
Article 74. Personal al servei del Col·legi  
Al servei dels col·legiats i de la Junta de Govern del Col·legi, s'organitzarà l'oficina administrativa, atesa per personal remunerat, subjecte a relació laboral, regulada en l'estatut dels treballadors, adscrit dins del ram del Conveni Col·lectiu d'Oficines i Despatxos.  
Article 75. Categories  
El personal del Col·legi estarà format per les categories establides en el Conveni Col·lectiu d'Oficines i Despatxos. El nombre de funcionaris de cadascun d'aquests tres grups serà el que aconsellen les necessitats del Col·legi.  
Article 76. Serveis  
Els serveis de biblioteca, sala de treball, ofertes de representacions, etcètera, s'acomodaran a l'horari i condicions assenyalats per la Junta de Govern, inspirant-se sempre en les normes que siguen més beneficioses per als col·legiats. El servei d'assessoria jurídica podrà ser de plantilla o contractat i podrà prestar-se en els locals del Col·legi o en el despatx professional del lletrat, segons convinga al millor servei dels col·legiats.  
Títol IV  
De recompenses i distincions  
Capítol únic  
Article 77. Concessió de recompenses i distincions  
Correspon a la Junta de Govern la concessió de recompenses o distincions a aquells col·legiats o terceres persones que s'hagen distingit notablement en l'exercici de la professió o en defensa i propaganda de la funció atribuïda a aquesta.  
Article 78. Classes de recompenses i distincions per antiguitat  
Les recompenses a concedir únicament als nostres col·legiats seran les del Títol de Degà Honorífic del Col·legi a aquells que per la seua antiguitat accedisquen al primer lloc del cens col·legial, i el Diploma de Fidelitat Col·legial en les seues categories d'Or i Plata a aquells que tinguen una antiguitat ininterrompuda com a col·legiats de 50 o 25 anys respectivament.  
Ambdues es concediran automàticament quan les persones interessades tinguen les corresponents antiguitats. Per a determinar el còmput de les corresponents al Diploma la Fidelitat Col·legial s'estableix com a data la del 31 de desembre de cada any.   
Article 79. Classes de recompenses i distincions per mèrits  
Les recompenses a concedir als nostres col·legiats i terceres persones d'acord amb el que disposa l'article 77, seran el Diploma al Mèrit Col·legial en les categories d'Or, Plata i Bronze, i seran concedides d'acord amb les normes contingudes en el reglament de concessió d'aquest, el qual serà redactat per la Junta de Govern.  
La concessió d'aquesta recompensa podrà fer-se també a títol pòstum com a reconeixement als mèrits dels interessats, o en aquells casos de mort sobrevinguda en accident professional.  
Títol V  
De la responsabilitat dels col·legiats  
Capítol I  
De les facultats disciplinàries   
del Col·legi d'Agents Comercials  
Article 80. Funcions disciplinàries del Col·legi   
La Llei 6/1997, de 4 de desembre, de la Generalitat Valenciana, estableix en l'article 4, com una de les finalitats essencials dels col·legis professionals, el vigilar l'exercici de la professió fent complir l'ètica professional i les normes deontològiques específicament pròpies. En l'article 5 disposa com una de les funcions pròpies dels col·legis professionals per al compliment d'aqueixa finalitat essencial, la de vetlar per l'ètica, deontologia i dignitat professional, i també pel respecte degut als drets dels particulars que contracten els seus serveis i exercir la potestat disciplinària en l'ordre professional i col·legial.  
Els agents comercials estan subjectes a responsabilitat disciplinària, en el cas d'infracció dels seus deures professionals.  
En l'expedient personal del col·legiat constaran les sancions disciplinàries corporatives.  
Article 81. Exercici de la potestat disciplinària  
La Junta de Govern del Col·legi Oficial d'Agents Comercials d'Alacant és competent per a l'exercici de la potestat disciplinària, d'acord amb les normes següents:  
1. S'estendrà a la sanció d'infraccions de deures professionals o normes ètiques de conducta quan afecten la professió o l'ordre col·legial.  
2. Serà declarada prèvia la formació de l'expedient seguit d'acord amb els tràmits del procediment disciplinari que s'establix en aquests estatuts, excepte per a les faltes lleus.  
3. Comprendrà com a correccions les següents:  
a. Advertència per escrit.  
b. Reprensió privada.  
c. Suspensió de la col·legiació.  
d. Expulsió del Col·legi.  
Article 82. Adopció d'acords en casos especials  
L'acord de suspensió de més de sis mesos o d'expulsió, haurà de ser pres exclusivament per la Junta de Govern, mitjançant votació secreta i amb la conformitat de les dues terceres parts dels membres components d'aquesta.   
A aquesta sessió estan obligats a assistir tots els components de la Junta. El qui, sense causa justificada, no concorreguera, deixarà de pertànyer a l'òrgan rector del Col·legi, sense que puga ser nomenat novament membre de la Junta en l'elecció en què es cobrisca la seua vacant.  
Article 83. Acords referits a membres de la Junta  
Si l'acord es refereix a algun dels membres de la Junta, s'assabentarà de l'expedient el Consell Valencià de Col·legis d'Agents Comercials.  
Capítol II  
De les faltes i sancions  
Article 84. Classes de faltes  
Les faltes que poden comportar la sanció disciplinària es classifiquen en molt greus, greus i lleus.  
Article 85. Faltes molt greus  
Són faltes molt greus:  
a. L'exercici de la professió d'agent comercial en qualsevol de les seues modalitats per una persona que, per l'acompliment de les seues funcions, siguen aquestes d'índole oficial o privada, puga fer coacció o gaudir de privilegis per a la compravenda de mercaderies o l'encàrrec de serveis.   
b. Els actes i les omissions que constituïsquen ofensa greu a la dignitat de la professió o a les regles ètiques que la governen i, de manera específica, les que comporten l'incompliment, amb intenció de lucre, dels compromisos contrets en l'exercici d'aquesta.  
c. L'atemptat contra la dignitat o l'honor de les persones que constituïsquen la Junta de Govern quan actuen en l'exercici de les seues funcions i contra qualsevol company amb ocasió de l'exercici professional.  
d. La comesa de delictes dolosos, en qualsevol grau de participació com a conseqüència de l'exercici de la professió.  
e. L'embriaguesa o toxicomania habitual que afecte greument l'exercici de la professió.  
f. La realització d'activitats, constitució d'associacions o pertinença a aquestes quan tinguen com a finalitats o realitzen funcions que siguen competència pròpia i exclusiva del Col·legi o les interferisquen d'alguna manera.   
g. La reiteració en falta greu.  
h. L'encobriment de l'intrusisme professional.  
Article 86. Faltes greus  
Són faltes greus:  
a. Acceptar l'agència comercial, mandat o representació d'empreses sense comprovar prèviament els motius de la substitució o cessament de l'agent comercial que l'haja precedit, o si s'han complit les obligacions de l'empresa respecte a la liquidació de comissions o indemnitzacions que li pogueren correspondre.  
b. L'incompliment greu de les normes estatutàries o dels acords adoptats pel Col·legi o pel Consell Valencià o pel Consell General, si de cas, excepte que constituïsca una falta d'entitat superior.   
c. La falta de respecte greu, per acció o omissió, als components de la Junta de Govern quan actuen en l'exercici de les seues funcions, o a qualsevol company en l'exercici professional.  
d. Els actes de desconsideració manifesta cap als companys en l'exercici de l'activitat professional.  
e. Els actes de competència deslleial.  
f. Els actes enumerats en l'article anterior, quan no tingueren entitat suficient per a ser considerats com a molt greus.  
Article 87. Faltes lleus  
Són faltes lleus:   
a. La falta de respecte lleu als membres de la Junta de Govern en l'exercici de les seues funcions, o a qualsevol company en l'exercici professional, quan no constituïsquen falta greu o molt greu.   
b. La negligència en el compliment de les normes estatutàries.  
c. Les infraccions lleus dels deures professionals.  
d. Els actes enumerats en l'article anterior, quan no tingueren entitat suficient per a ser considerats com a greus.  
Article 88. Sancions  
Les sancions i correccions disciplinàries que poden imposar-se són:  
a. Per faltes molt greus:   
1. Suspensió de la col·legiació per un termini superior a sis mesos i no superior a tres anys.  
2. Expulsió del Col·legi.  
b. Per faltes greus:  
1. Suspensió de la col·legiació per un termini no superior a sis mesos.  
c. Per faltes lleus:  
1. Advertència per escrit.  
2. Reprensió privada.  
Capítol III  
Del procediment sancionador  
Article 89. Procediment sancionador  
Les faltes lleus seran sancionades per la Junta de Govern, i en el seu nom, pel president del Col·legi, sense necessitat d'expedient previ i després de l'audiència o descàrrec de la persona interessada en garantia d'una defensa adequada.   
Les faltes greus i molt greus seran sancionades per la Junta de Govern després de l'obertura d'expedient disciplinari, tramitat conforme al Reglament de Procediment Disciplinari aprovat pel Consell Valencià de Col·legis d'Agents Comercials.  
Si manca aquest Reglament hom s'atendrà al que disposa el Reglament de Procediment Disciplinari, aprovat pel Consell General de Col·legis d'Agents Comercials d'Espanya, i en defecte d'aquest, s'estarà a allò que disposen les normes de procediment sancionador contingudes en la Llei de Procediment Administratiu.  
El termini màxim per a la tramitació de l'expedient i l'elevació a la Junta de Govern serà de tres mesos, llevat pròrroga per causa justificada que s'hi consignarà expressament.  
La Junta de Govern del Col·legi remetrà al Consell Valencià de Col·legis d'Agents Comercials testimoni dels seus acords de sanció en els expedients per faltes greus o molt greus.  
Del resultat de tota denúncia per un col·legiat es donarà coneixement al denunciant mitjançant acord motivat.  
Article 90. Efectes, notificacions i recursos contra les sancions  
Les sancions comportaran l'efecte corresponent a cada correcció; la imposició serà notificada per la Secretaria i contra aquesta es podrà recórrer en la forma i amb els efectes establits en el Reglament del Procediment Disciplinari, aprovat pel Consell Valencià de Col·legis d'Agents Comercials.  
Capítol IV  
De la prescripció i rehabilitació  
Article 91. Prescripció de faltes i sancions  
Les faltes determinants de sanció disciplinària corporativa prescriuran , si són lleus, als tres mesos; si són greus, a l'any; i si són molt greus, als dos anys, des dels fets que les motivaren.  
Les sancions imposades prescriuran, si són de faltes lleus, als tres mesos; les de les faltes greus, a l'any; i les de les faltes molt greus als tres anys, des de la data de l'acord que les impose.  
Article 92. Rehabilitació  
Els sancionats podran demanar la seua rehabilitació, amb la consegüent cancel·lació de la nota en l'expedient personal, en els següents terminis, comptats des del compliment total de la sanció:  
a. Si és per falta lleu, als sis mesos.  
b. Si és per falta greu, als dos anys.  
c. Si és per falta molt greu, als quatre anys.  
d. Si consistira en expulsió, el termini serà de cinc anys.  
La rehabilitació serà sol·licitada a la Junta de Govern del Col·legi. En el cas d'expulsió hauran d'aportar-se proves de la rectificació de conducta, que seran apreciades ponderadament pels qui hagen de jutjar en l'àmbit corporatiu, en qualsevol dels seus tràmits.  
Els tràmits de rehabilitació s'exerciran de la mateixa manera que els d'enjudiciament i sanció de les faltes i amb els mateixos recursos.  
La Junta de Govern remetrà al Consell Valencià de Col·legis d'Agents Comercials testimoni de les resolucions en els expedients de rehabilitació que coneguen.  
Títol VI   
Del règim jurídic dels actes i de la seua impugnació  
Capítol I  
De la tramitació dels expedients  
Article 93 . Drets dels col·legiats  
1. Informació i documentació: els col·legiats afectats per un expedient tindran el dret a conèixer, en qualsevol moment, l'estat de la tramitació i podran demanar la informació escaient a les oficines del Col·legi.  
També podran sol·licitar còpia certificada dels punts concrets continguts en l'expedient, quan es referisquen a acords que els hagen notificat.  
Quan presenten qualsevol escrit o document, els col·legiats podran presentar-ne còpia per tal que el Col·legi, una vegada confrontada, torne la còpia on constarà el segell del Col·legi i la data de presentació.  
Els interessats podran demanar el desglossament i devolució dels documents que presenten, fet que la Junta acordarà i deixarà nota o testimoni, segons s'escaiga.   
2. Actuació per representant: els col·legiats podran actuar per mitjà de representant, que haurà de ser un altre col·legiat, que acreditarà el seu mandat mitjançant document públic, entenent-se amb aquest les actuacions les actuacions que practique el Col·legi quan així ho sol·licite el mateix interessat.  
3. Termes i terminis: els terminis es comptaran sempre a partir de l'endemà del dia en què es faça la notificació de l'acord de què es tracte.  
Sempre que no s'expresse una altra cosa, quan els terminis s'assenyalen per dies, s'entén que aquests són hàbils.  
Si el termini es fixa en mesos o en anys, aquests es computaran de data a data. Si al mes de venciment no hi haguera dia equivalent al dia en què comença el còmput, s'entendrà que el termini expira l'últim dia del mes. En aquests casos s'entén sempre dies naturals. Quan l'últim dia del termini siga inhàbil, s'entendrà prorrogat el primer dia hàbil següent.  
No podrà excedir de sis mesos el temps que transcórrega des del dia que s'inicie un expedient, fins aquell en què es dicte la resolució, tret de causes excepcionals, degudament justificades que ho impediren, les quals s'hauran de consignar en l'expedient mitjançant diligència firmada pel ponent o l'encarregat i, si de cas, pel secretari.  
4. Recepció i registre de documents: el Col·legi durà un únic registre en el qual es farà el corresponent assentament de tot recurs, escrit o comunicació que presenten els col·legiats.  
Capítol II  
De l'executorietat dels acords i la seua constatació en les actes  
Article 94. Executorietat  
Els acords de la Junta General i els de la Junta de Govern seran immediatament executius, excepte acord motivat en contra emés per la Junta.  
Article 95. Llibres d'actes  
Les actes de les juntes generals de Govern i de la Comissió Permanent es transcriuran, separadament, en tres llibres que, a l'efecte i amb caràcter obligatori, es portaran al Col·legi. Les actes seran firmades pel president i pel secretari o pels qui hagen exercit les seues funcions.  
Capítol III  
Dels recursos  
Article 96. Recursos contra els acords de la Junta de Govern.   
Els acords emanats de la Junta de Govern podran ser objecte de recurs davant del Consell Valencià de Col·legis d'Agents Comercials, dins del termini de 15 dies naturals, comptats a partir de l'endemà en què s'hagen adoptat quan el recurrent haja estat present en l'adopció de l'acord o a partir de la notificació en els altres casos.  
El recurs serà presentat davant de la Junta de Govern que haja dictat l'acord, el qual haurà d'elevar-se, amb els seus antecedents i els informes, al Consell Valencià, dins dels 15 dies següents a la data de la presentació.  
El Consell Valencià, amb els informes adients, dictarà resolució expressa dins dels dos mesos següents.  
Aquells acords que afecten situacions personals hauran de ser notificats a les persones interessades.  
Quan es plantege el recurs, el recurrent podrà sol·licitar i el Consell podrà discrecionalment acordar, si no l'haguera fet la Junta de Govern, la suspensió de l'execució de l'acord recorregut.  
Article 97. Contra els acords de Junta General  
Els acords de les juntes generals podran ser recorreguts per la Junta de Govern, o per qualsevol col·legiat a qui afecte personalment, davant del Consell Valencià de Col·legis d'Agents Comercials en el termini de 15 dies des de la seua adopció.  
Si la Junta de Govern entenguera que aquest acord és greument perjudicial per als interessos del Col·legi o contrari a l'ordenament jurídic podrà, quan formule el recurs establit en el paràgraf anterior, suspendre immediatament l'execució d'aquest.  
Article 98. Resolucions del Consell Valencià de Col·legis d'Agents Comercials  
Les resolucions del Consell Valencià de Col·legis d'Agents Comercials esgoten la via administrativa. Contra aquestes resolucions es podrà recórrer davant de l'ordre jurisdiccional contenciós administratiu si els actes recorreguts estan subjectes al dret administratiu i en l'ordre jurisdiccional civil en els altres casos.  
Títol VII  
De la fusió, absorció i segregació   
Capítol I  
De la fusió i absorció  
Article 99. Fusió i absorció  
El procediment per a la unió o fusió del Col·legi amb un altre o altres col·legis, l'absorció d'un altre o altres col·legis per part d'aquest Col·legi, o l'absorció d'aquest Col·legi per un altre, sempre que no s'ultrapasse l'àmbit territorial de la Comunitat Valenciana, serà l'establit en els articles següents, i requerirà de l'aprovació del projecte respectiu per part de la Junta General en la forma establida en l'article 101 d'aquests estatuts.  
L'acord de fusió amb un altre o altres col·legis, o la seua absorció, portarà implícit, en tot supòsit, l'acord de dissolució del Col·legi. Ambdós se sotmetran al que disposa l'article 8.1 de la Llei de Consells i Col·legis Professionals de la Comunitat Valenciana, per la qual cosa hauran d'obtenir l'aprovació mitjançant decret del Govern Valencià.  
Article 100. Projecte de fusió i absorció  
La Junta de Govern, nomenarà una comissió que s'encarregarà de redactar el projecte de fusió, absorció i dissolució, i establirà els termes i les condicions d'aquest.  
Excepte els casos d'absorció, en els que els estatuts que regiran seran els del col·legi absorbent, amb les modificacions pertinents, la comissió i els altres col·legis afectats, redactaran els nous estatuts, que s'hauran de sotmetre a l'aprovació de la Junta General del nou col·legi.  
Article 101. Contingut del projecte de fusió o absorció  
El projecte de fusió o absorció contindrà els següents aspectes:  
a) La denominació i domicili dels col·legis afectats.  
b) La data a partir de la qual es produirà la dissolució del Col·legi, i la forma de liquidació dels actius i passius.  
c) El nou àmbit territorial que resulte del procés de fusió o absorció.  
d) L'estudi detallat de la viabilitat econòmica del nou col·legi, i del patrimoni preexistent que s'aportarà.   
e) L'informe de la comissió que explique i justifique detalladament el projecte de fusió o absorció des del punt de vista jurídic i de la viabilitat econòmica.  
f) El balanç de fusió o absorció dels col·legis afectats.  
g) El projecte dels nous estatuts, tret del cas d'absorció per un altre col·legi, supòsit en el qual es presentaran els estatuts del col·legi absorbent i el projecte de les modificacions necessàries.  
Article 102. Aprovació del projecte de fusió o absorció  
Una vegada elaborat el projecte de fusió, absorció i dissolució, en el termini de dos mesos, es convocarà Junta General Extraordinària per a sotmetre a la seua sobirania el projecte elaborat per la Comissió.  
Quan es publique la convocatòria de la Junta, el Col·legi posarà el projecte de fusió o absorció i dissolució, a disposició dels col·legiats, els quals podran obtenir-ne còpia.  
Article 103. Quòrum i majoria especial per a l'aprovació del projecte  
El projecte de fusió, absorció i dissolució haurà de tenir, per a ser aprovat, els vots favorables dels dos terços dels col·legiats assistents a la Junta, sempre que estiguen presents el 25% del cens col·legial.  
Capítol II  
De la modificació per segregació  
Article 104. Modificació per segregació  
Per a la constitució d'un nou col·legi que modifique l'àmbit territorial d'aquest Col·legi, haurà de presentar-se una sol·licitud dirigida al president, subscrita al menys pels dos terços dels col·legiats residents en l'àmbit territorial del col·legi que es vulga constituir.  
El president informarà la Junta de Govern, i convocarà Junta General extraordinària en el termini d'un mes, i figurarà en l'ordre del dia la submissió a la voluntat de la Junta de la sol·licitud de segregació presentada, la qual s'haurà d'aprovar per majoria de dos terços dels col·legiats assistents, sempre que estiguen presents la meitat més u del cens col·legial.  
L'acord de la Junta contindrà els termes en els quals s'efectuarà la segregació, la denominació del col·legi segregat, la del col·legi matriu, en cas de modificar-se, i el nomenament de la comissió gestora, fets que hauran de ser sotmesos a aprovació mitjançant decret del Govern Valencià, previ informe del Consell Valencià de Col·legis d'Agents Comercials.  
Títol VIII  
De la dissolució i liquidació del Col·legi  
Capítol I  
De la dissolució   
Article 105. Supòsits de la dissolució del Col·legi  
La dissolució del col·legi tindrà lloc en els següents supòsits:  
a) Per acord de la Junta General, aprovat per majoria qualificada de dos terços del cens col·legial.  
b) Per fusió amb un altre o altres col·legis.  
c) Per absorció per part d'un altre col·legi.  
d) Per disposició legal.  
Article 106. Procediment de dissolució  
La Junta de Govern haurà de convocar Junta General extraordinària en el termini de dos mesos, quan el Col·legi estiga immers en alguna de les causes de dissolució establides en l'article anterior.  
Article 107. Certificat de l'acord de dissolució  
El certificat de l'acord de dissolució haurà de ser dirigit a la Generalitat Valenciana, per a la seua aprovació mitjançant Llei de la Generalitat, previ informe del Consell Valencià de Col·legis d'Agents Comercials.  
Capítol II  
De la liquidació   
Article 108. Període de liquidació  
Una vegada dissolt el Col·legi per qualsevol de les causes previstes en aquests estatuts, s'obrirà el període de liquidació, excepte en els supòsits de fusió o absorció que suposen una cessió total de l'actiu i del passiu.  
Article 109. Liquidadors  
La Junta General elegirà tres liquidadors, que podran ser membres de la Junta de Govern, els quals portaran a terme les operacions de liquidació de l'actiu col·legial, de conformitat amb les bases i terminis que la Junta haurà de fixar.  
Article 110. Destinació del patrimoni social  
El patrimoni social serà destinat, en primer lloc, a cobrir el passiu existent, l'actiu que reste serà destinat a allò que acorde la Junta General, o si hi manca, a allò que dispose el Consell Valencià de Col·legis.  
Article 111. Normes supletòries  
En tot allò no establit expressament en aquest capítol, s'aplicarà el que disposa la Llei de Col·legis Professionals de la Comunitat Valenciana, el reglament que la desenvolupe i, amb caràcter supletori el que establix, a efectes de dissolució i liquidació, la Llei de Societats Anònimes.  
Títol IX   
De les relacions amb la Generalitat Valenciana  
Capítol I  
De les relacions amb les conselleries  
Article 112. Relació amb la Conselleria de Presidència del Govern Valencià  
El Col·legi Oficial d'Agents Comercials d'Alacant, en tot el que fa referència als aspectes institucionals i corporatius, es relacionarà amb la Conselleria de Presidència del Govern Valencià.  
Article 113. Relació amb la Conselleria corresponent al sector de comerç  
El Col·legi Oficial d'Agents Comercials d'Alacant, en tot allò que afecta la professió, es relacionarà amb la Conselleria l'àmbit de la qual incloga el sector del comerç.  
Article 114. Control de legalitat dels estatuts i reglaments de règim interior  
El Col·legi Oficial d'Agents Comercials d'Alacant, amb el coneixement previ del Consell Valencià de Col·legis d'Agents Comercials, comunicarà a la Conselleria de Presidència de la Generalitat aquest estatut, els reglaments de règim interior i les seues modificacions, per al control de legalitat dins del termini d'un mes. Posteriorment seran inscrits en el Registre de Col·legis i publicats en el Diari Oficial de la Generalitat Valenciana.  
Capítol II  
Del Registre de Col·legis Professionals  
Article 115. Registe del Col·legi  
El Col·legi Oficial d'Agents Comercials d'Alacant, a l'efecte de publicitat, serà inscrit en el Registre de Col·legis Professionals, que depén orgànicament i funcionalment de la Conselleria de Presidència, en la Secció denominada dels Col·legis Professionals.  
DISPOSICIO ADDICIONAL  
En allò no previst en aquest estatut s'atendrà al que disposen la Llei 2/1974, de 13 de febrer, sobre col·legis professionals; l'Estatut General de Col·legis d'Agents Comercials d'Espanya, aprovat pel Reial Decret 3.595/1977, de 30 de desembre; la Llei 6/1997, de la Generalitat Valenciana, i l'Estatut del Consell Valencià de Col·legis Professionals d'Agents Comercials, aprovat per Acord de 28 d'abril de 1992, del Govern Valencià.   
DISPOSICIO DEROGATORIA  
Queda derogat el Reglament de Règim Interior d'aquest Col·legi Oficial d'Agents Comercials d'Alacant, de data 17 de juny de 1978, aprovat per Acord de la Junta General de Col·legiats de l'esmentada data.  
DISPOSICIO TRANSITORIA  
Com a conseqüència del que disposen aquests estatuts, en la pròxima renovació de la Junta de Govern es modificarà l'ordre dels càrrecs que ixen a elecció, que són els de president, secretari, comptador i vocals de nombre parell. El càrrec de secretari serà elegit per un període de dos anys, en haver estat designat per la Junta de Govern en novembre de 1996 provisionalment i fins a la celebració de les properes eleccions. De la mateixa manera, el càrrec de comptador, que va ser elegit en 1996 per un període de quatre anys, es redueix a dos anys de mandat, segons el que disposa l'article 36 dels presents estatuts.


Còpia Permalink ELI